ባለስልጣኑ በ107 ሚሊየን ብር የፍሳሽ ማጣሪያ ግንባታ እያካሄደ ነው
 የአዲስ አበባ ከተማ ውሃና ፍሳሽ ባለስልጣን በ107 ሚሊየን ብር የፍሳሽ ማጣሪያ ፕሮጀክት ግንባታ እያካሄደ መሆኑን አስታወቀ፡፡የባለስልጣኑ የኮሙኒኬሽን ጉዳዮች ደጋፊ የስራ ሂደት መሪ ወይዘሮ እፀገነት ተስፋዬ ለዋልታ ኢንፎርሜሽን ማዕከል እንደገለፁት፤በመከናወን ላይ ያለው ፕሮጀክት በቀን 12ሺ 500 ሜትር ኪዩብ ፍሳሽን የማጣራት አቅም ይኖረዋል፡፡ፕሮጀክቱ በ24 ወራት ይጠናቀቃል ተብሎ እንደሚጠበቅ የተናገሩቱ የስራ ሂደት መሪዋ፤ ወጪም በኢትዮጵያ መንግስት የሚሸፈን ነው ብለዋል፡፡የፕሮጀክቱ ግንባታ በ75 ሺ ካሬ ሜትር ቦታ ላይ የሚከናወን ሲሆን፤ ቦሌ ሚካኤል፣ ቦሌ ቡልቡላ፣ አዲሱ ሰፈር፣ ዮሴፍ፣ በርታ ሪል እስቴትስ፣ ቃሊቲና ሌሎች አካባቢዎች በዘመናዊው የፍሳሽ ማስወገጃው ተጠቃሚ ይሆናሉ በማለት ተናግረዋል፡፡እንዲሁም 22 ኪሎ ሜትር የፍሳሽ መሰብሰቢያ መስመር ከፍሳሽ ማስወገጃ ፕሮጀክት ግንባታው ጎን ለጎን የሚካሄድ ነው ብለዋል፡፡ ባለስልጣኑ በከተማዋ የሚስተዋለውን የፍሳሽ ማስወገድ ችግር ለመቅረፍ የተለያየ ተግባራትን እያከናወነ መሆኑን ጠቁመዋል፡፡ዘመናዊ በሆነ መልኩ ፍሳሽ እንዲወገድና እንዲጣራ በማድረግ የከተማዋን ችግር ለመቅረፍ የጀመረውን ጥረት አጠናክሮ እንደሚቀጥልም የስራ ሂደት መሪዋ መናገራቸውን ዋልታ ኢንፎርሜሽን ማዕከል ዘግቧል፡፡